མི་འདྲ་བའི་ཁྱད་ཆོས་ཡོད་པ་འདིའི་ཐོག་ནས་སྐྱེ་ལྡན་གྱི་དངོས་པོ་རྣམས་དབྱེ་བའམ་གླིང་གཉིས་སུ་བགོས་ཡོད་པ་ནི་རྩི་ཤིང་གི་གླིང་དང་སེམས་ཅན་གྱི་གླིང་བཅས་གཉིས་ཡིན།སེམས་ཅན་དང་མི་འདྲ་བར་རྩི་ཤིང་ཕལ་ཆེ་བས་གང་འདོད་འགྲོ་རྒྱུག་བྱེད་མི་ཐུབ་པས།ཁོང་ཚོ་ཟས་འཚོལ་དུ་འགྲོ་བ་དང་།གཅིག་གིས་གཅིག་འདེད་རེས་བྱེད་པ་མཐོང་རྒྱུ་མེད་ལ།ཁོང་ཚོ་ཕན་ཚུན་དབར་སྐད་ཆ་བཤད་ནས་བསྡད་པའང་མཐོང་རྒྱུ་མེད།རྒྱུ་མཚན་དེའི་ཕྱིར་ཁོང་ཚོ་སྐྱེ་ལྡན་ཡིན་ནའང་འགྲོ་བ་མི་སོགས་སེམས་ལྡན་གྱི་སྐྱེ་ལྡན་བཞིན་མགོ་རྙོག་པོ་མ་ཡིན་པར་ཆེས་སྟབས་བདེའི་སྲོག་ཆགས་དང་།འཚོ་ཡུན་ཧྲིལ་པོ་ས་གནས་གཅིག་ཏུ་རྩ་བ་བཙུགས་ནས་འཚོ་སྡོད་བྱེད་ཀྱི་ཡོད།དེ་ཡང་ཁོ་ཚོ་ཁ་ཟས་ཆེད་གང་སར་འགྲོ་རྒྱུགས་མི་དགོས་པར་དགོས་ངེས་ཀྱི་ཟས་བཅུད་ཡོད་ཚད་ཕྱིའི་རླུང་ཁམས་དང་ཉི་འོད།རྩ་བ་གནས་སའི་ས་དང་དེར་ཡོད་པའི་ཆུ་ལས་ཐོབ་ཀྱི་ཡོད།ཁོང་ཚོས་ཉི་འོད་ཀྱི་ནུས་པ་ཐད་ཀར་ཟས་བཅུད་ཀྱི་ངོ་བོར་སྒྱུར་ཐུབ་པ་དང་རྒྱུད་རིམ་དེར་འོད་སྦྱོར་ཟེར་གྱི་ཡོད།འོད་སྦྱོར་ཆེད་ཁོང་ཚོའི་ལོ་མའི་ནང་ཐུན་མིན་གྱི་རྫས་ཤིག་ཡོད་པ་དེར་ལྗང་རྫས་ཟེར་བ་དང་རྩི་ཤིང་གི་ལོ་མ་ཕལ་ཆེ་བ་ཁ་དོག་ལྗང་ཁུ་ཡིན་དོན་ཡང་རྫས་འདིར་ཐུག་ཡོད།རྩི་ཤིང་རིགས་ལ་བཟོ་ལྟ་དང་ཆེ་ཆུང་སྣ་ཚོགས་ཡོད་ལ།ཆུང་མཐའ་མིག་གིས་མཐོང་མི་ཐུབ་པ་དང་ཆེ་བ་མི་ཊར་བརྒྱད་བཅུ་ལྷག་ཡོད།ད་ལྟའི་ཆར་སའི་གོ་ལ་འདིའི་སྟེང་གི་སྐྱེ་དངོས་རིགས་ལས་གཟུགས་བོངས་ཆེ་ཤོས་ཡང་རྩི་ཤིང་ཁོངས་སུ་གཏོགས་པའི་ཤིང་སྡོང་ཞིག་ཡིན།ཆེ་མཐའ་དང་ཆུང་མཐའི་དབར་ན་ད་དུང་སྐྱེ་དངོས་རིགས་མི་འདྲ་བ་སྟོང་ཕྲག་མང་པོ་ཡོད་ལ།ད་བར་ཚན་རིག་པ་ཚོས་རྩི་ཤིང་རིགས་མི་འདྲ་བ་ཁྲི་ཉི་ཤུ་རྩ་དྲུག་ཙམ་གྲངས་ཐོར་བཀོད་ཟིན་ཡོད།རྩི་ཤིང་གི་གནས་སྡོད་བྱེད་ཡུལ་གང་ཡིན་ནམ།